Source: https://nyiregyhazitorvenyszek.birosag.hu/20171212/kozigazgatasi-perrendtartas
Timestamp: 2018-06-19 23:32:12
Document Index: 26142364

Matched Legal Cases: ['bíróság ', 'Bíróság ', 'bíróság ', 'Kúria ', 'Bíróság ', 'Bíróság ']

Közigazgatási perrendtartás | Nyíregyházi Törvényszék
Megjelenés ideje: 2017. december 12., 15:08
2018. január 1-től – a Polgári perrendtartás mellett – hatályba lépett a Közigazgatási perrendtartásról szóló törvény is (továbbiakban Kp). Alapvető változás, hogy a közigazgatási perek jelentős hányadára 8 közigazgatási és munkaügyi bíróság illetékes.
A Nyíregyházi Közigazgatási és Munkaügyi Bíróság hatáskörébe azok a közigazgatási perek és egyéb közigazgatási bíróság eljárások tartoznak, amelyek elsőfokú elbírálását a törvény nem utalja a Fővárosi Törvényszék vagy a Kúria hatáskörébe.
A Nyíregyházi Közigazgatási és Munkaügyi Bíróság továbbra is illetékes az alábbi percsoportokban:
társadalombiztosítási, szociális vagy gyermekvédelmi ellátással kapcsolatos perek,
állami foglalkoztatási szerv által nyújtott ellátással vagy támogatással kapcsolatos perek,
közigazgatási szerződéssel vagy közszolgálati jogviszonnyal kapcsolatos perek (amennyiben a munkavégzés helye SzabolcsSzatmár-Bereg Megye).
Az új szabályokat a 2018. január 1. napján vagy azt követően előterjesztett keresetlevél alapján indult eljárásokban kell alkalmazni. A korábban indult eljárások azonban még a régi perrend szerint folytatódnak és fejeződnek be.
A Kp. hatálybalépésével az országos hatáskörű szervekkel szemben kezdeményezett perekben csak a Fővárosi Törvényszék járhat el elsőfokon.
További változás, hogy az új jogszabály alapján folyó közigazgatási perben hozott határozatok kizárólagos fellebbezési fóruma a Fővárosi Törvényszék lesz.
A Nyíregyházi Közigazgatási és Munkaügyi Bíróság változatlanul a Nyíregyháza, Toldi u. 1. szám alatti ügyfélszolgálati irodájában fogadja ügyfeleit.
Nyíregyháza, 2018. január 03.
Jogszabályi változás: Hatályba lépett 2017. évi I. törvény (Kp.) 281.5 KB
Közigazgatási sajtótájékoztató Debrecenben 20180104 48 KB
Új űrlapok a NAV határozatok elleni perekben 78 KB